Preşedintele Rusiei, Vladimir Putin, nu are vreo întâlnire cu familiile victimelor atacului de la Crocus City Hall, de la Moscova, soldat cu 143 de morţi, săptămâna trecută, revendicat de Statul Islamic, a anunțat joi, 28 martie, Kremlinul.
Nici nu s-a dus la sala de concerte, pentru a "nu se amesteca în munca" salvatorilor.
"Dacă sunt necesare contacte, vă vom informa", a răspuns un purtător de cuvânt al preşedinţiei ruse, Dmitri Peskov, întrebat de jurnalişti dacă prevede să se întâlnească cu rudele celor 143 de morţi.
Vladimir Putin a recunoscut luni că acest atentat, cel mai important din ultimii 20 de ani în Rusia, a fost comis de către "islamişti radicali", însă autorităţile ruse acuză serviciile secrete ucrainene şi din Occident de faptul că l-au "facilitat", în pofida faptului că a fost revendicat de către gruparea jihadistă Statul Islamic.
După atacul la sala de concerte de lângă Moscova, care a avut loc vineri seara, preşedintele rus a aşteptat până a doua zi pentru a se exprima în mod public.
Potrivit lui Dmitri Peskov, Vladimir Putin nu s-a dus nici la faţa locului, pentru a nu "se amesteca în munca" salvatorilor.
"În privinţa familiilor şi apropiaţilor victimelor, s-a organizat o muncă foarte strânsă împreună cu ei de către toate serviciile şi specialiştii vizaţi (...). Toate acestea s-au făcut în cel mai scurt timp. Această muncă continuă", a dat asigurări Dmitri Peskov.
Miercuri, Vladimir Putin s-a dus în regiunea Tver, la nord-vest de Moscova, unde a vizitat un muzeu istoric şi s-a întâlnit cu angajaţi din sectorul culturii.
Joi, el urma să participe la o reuniune pe tema turismului.